Pa, seun vas oor kieunette | Netwerk24
Pa, seun vas oor kieunette
Deur Jamey Gordon 03 September 2018 06:01
Die haaie, kabeljou en kieunette waarop beslag gelê is.
’n Plaaslike pa en seun is verlede Woensdag (22 Augustus) vir die besit van onwettige visnette in hegtenis geneem.
Dit was nadat die mans van Strand 20 haaie en ’n kabeljou met waarskynlik groot kieunette (gill nets) in Gordonsbaai gevang het. Dié visnette word as ’n bedreiging vir die visbevolking beskou omdat alle visse deur hul kieue daarin vasgevang kan word.
Volgens ’n polisiewoordvoerder het die voorval omstreeks 05:00 plaasgevind toe beamptes van die departement van landbou, bosbou en visserye se vissery-afdeling op die mans toegesak het.
’n Woordvoerder van die seevissery-ondersoekspan het Vrydag aan DistriksPos vertel dat hy en twee amptenare die mans se skiboot toevallig in ’n roetine-ondersoek in Harbour Island gewaar het. “Ons het ondersoek ingestel en ’n klomp sementblokke met toue en ysterklemme in ’n krat op die boot gevind. Uit ondervinding was dit duidelik iets is nie pluis nie; die sementblokke word dikwels gebruik om kieunette te anker of langlyne te span,” het die woordvoerder gesê.
“By nadere ondersoek is die haaie en kabeljou gevind met merke wat blyk dié van kieunette te wees. Ons het ook op ’n wegsteeklaai in die romp van die boot afgekom waar ons sewe opgevoude kieunette, elkeen sowat 50 m lank (altesaam meer as 300 m), ontdek het.”
Die pa en seun is deur die beamptes in hegtenis geneem en na die Gordonsbaai-polisiekantoor geneem waar hulle aangekla is.
Die polisie het op die kieunette en die vangs wat uit vaalhaaie en hondhaaie bestaan het, asook hul boot en Isuzu-bakkie, beslag gelê.
Volgens die woordvoerder het die boot ’n kommersiële lynvisvangpermit en sal die departement ingevolge artikel 28 van die Wet op Lewende Mariene Hulpbronne ’n ondersoek van stapel stuur om die permit te verwyder of tot niet te verklaar.
Die mans, Deon (53) en Gideon Strydom (29), het verlede Donderdag (23 Augustus) in die Strand-landdroshof verskyn. Hulle is elk op borgtog van R500 vrygelaat. Die saak is uitgestel tot Maandag 19 November.